钦定古今图书集成/明伦汇编/官常典/第778卷 > 萧引
## 钦定古今图书集成/明伦汇编/官常典/第778卷 > 萧引

按《陈书萧允传》：“引字叔休，方正有器局，望之俨然。虽
造次之间，必由法度。性聪敏，博学，善属文。释褐著作
佐郎，转西昌侯仪同府主簿。侯景之乱，梁元帝为荆
州刺史，朝士多往归之。引曰：‘诸王力争，祸患方始，今
日逃难，未是择君之秋。吾家再世为始兴郡，遗爱在
民，正可南行，以存家门耳’。于是与弟彤及宗亲等百”
馀人奔岭表。时始兴人欧阳𬱟为衡州刺史，引往依
焉。𬱟后迁为广州，病死，子纥领其众。引每疑纥有异，
因事规正，由是情礼渐疏。及纥举兵反，时京都士人
岑之敬、公孙挺等并皆惶骇，唯引恬然谓之敬等曰：
“管幼安、袁曜，卿亦但安坐耳。君子正身以明道，直己
以行义，亦复何忧惧乎！”及章昭达平番禺，引始北还。
高宗召引问岭表事，引具陈始末，帝甚悦，即日拜金
部侍郎。引善隶书，为当时所重。高宗尝披奏事，指引
署名曰：“此字笔势翩翩，似鸟之欲飞。”引谢曰：“此乃陛
下假其羽毛耳。”又谓引曰：“我每有所忿，见卿辄意解，
何也？”引曰：“此自陛下不迁怒，臣何预此恩。”大建七年，
加戎昭将军。九年，除中卫始兴王谘议参军，兼金部
侍郎。引性抗直，不事权贵，左右近臣，无所造请，高宗
每欲迁用，辄为用事者所裁。及吕梁覆师，戎储空匮，
乃转引为库部侍郎，掌知营造弓弩槊箭等事。引在
职一年，而器械充牣。频加中书侍郎、贞威将军、黄门郎。十二年，吏部侍郎缺，所司屡举王宽、谢燮等，帝并
不用，乃中诏用引。时广州刺史马靖，甚得岭表人心，
而兵甲精练，每年深入俚洞，又数有战功，朝野颇生
异议。高宗以引悉岭外物情，且遣引观靖，审其举措，
讽令送质。引奉密旨南行，外托收督赕物。既至番禺，
靖即悟旨，尽遣儿弟下都为质。还至灨水，而高宗崩，
后主即位，转引为中庶子，以疾去官。明年，京师多盗，
乃复起为贞威将军、建康令。时殿内队主吴琎及宦
官李善度、蔡脱儿等多所请属，引一皆不许。引族子
密时为黄门郎，谏引曰：“李、蔡之势，在位皆畏惮之，亦
宜小为身计。”引曰：“吾之立身，自有本末，亦安能为李、
蔡改行。就令不平，不过解职耳。”吴琎竟作飞书，李、蔡
证之，坐免官，卒于家，时年五十八。子德言，最知名。弟
彤，以恬静好学，官至太子中庶子，南康王长史。密字
士机，幼而聪敏，博学有文词。祖琛，梁特进。父游，少府
卿。密太建八年，兼散骑常侍，聘于齐，历位黄门侍郎，
太子中庶子、散骑常侍。